b'\n_START_ARTICLE_\nCres\n_START_SECTION_\nGeografija\n_START_PARAGRAPH_\nCres je dolga leta je veljal za drugi najve\xc4\x8dji hrva\xc5\xa1ki otok po povr\xc5\xa1ini, vendar so zadnja merjenja (2006) pokazala, da je nekoliko ve\xc4\x8dji (405,70 km\xc2\xb2) od Krka (405,22 km\xc2\xb2)._NEWLINE_Upravno sodi v Primorsko-goransko \xc5\xbeupanijo. Cres je bil neko\xc4\x8d z ozkim pasom zemlje povezan z Lo\xc5\xa1injem, danes sta povezana z manj\xc5\xa1im mostom. Na otoku se nahaja sladkovodno Vransko jezero. Najvi\xc5\xa1ji vrhovi sestavljajo gorski greben na severnem delu otoka: Gorice (648 mnm), Sis (638 mnm) in Orlinj (601 mnm)._NEWLINE_Otok je povezan s trajektnimi progami Porozina - Brestova (na celino, Istra) ter Merag - Valbiska (na otok Krk).\n_START_SECTION_\nZgodovina\n_START_PARAGRAPH_\nNajstarej\xc5\xa1e najdene \xc4\x8dlove\xc5\xa1ke naselbine na otoku Cres segajo v obdobje po 2. ledeni dobi, ko je bila gladina morja za okrog 96 m ni\xc5\xbeja od dana\xc5\xa1nje. Otok je bil povezan s celinskim delom dana\xc5\xa1nje Hrva\xc5\xa1ke. S taljenjem ledu (pred pribli\xc5\xbeno 25.000 leti) se je morje za\xc4\x8delo dvigovati in na ta na\xc4\x8din je nastala ve\xc4\x8dina hrva\xc5\xa1kih otokov. Proces dvigovanja morske gladine traja \xc5\xa1e danes. Prazgodovinske naselbine iz \xc4\x8dasa okrog 12.000 let pr. n. \xc5\xa1t. so bile najdene na \xc5\xa1tevilnih predelih otoka, ki je bil v preteklosti povezan tudi z otokom Lo\xc5\xa1inj. Pred pribli\xc5\xbeno 2000 leti je bil v kraju Osor urejen prekop, ki je otoka razdvojil. _NEWLINE_V antiki se je skupina 36-ih otokov, ki je vklju\xc4\x8devala Cres (Lo\xc5\xa1inj) in \xc5\xa1tevilne majhne oto\xc4\x8dke v njuni bli\xc5\xbeini, imenovala s skupnim imenom Apsyrtides. To ime izhaja iz ene od razli\xc4\x8dic mita o Argonavtih, ki so kralju Eetu iz Kolhide ukradli zlato runo, tatovom pa je z ladjo sledil kraljev sin Apsirt. Ko je po dolgem zasledovanju dohitel Argonavte, ga je Medeja (njegova sestra) prepri\xc4\x8dala, da se je mirno sestal z Jazonom, vodjo Argonavtov, ta pa ga je zahrbtno ubil. Medeja je Apsirtovo telo razsekala na kosce in jih vrgla v morje. Iz njegovih udov in drugih delov telesa so nastali \xc2\xbbApsirtovi otoki\xc2\xab: Apsyrtides.\n_START_SECTION_\nPomembnej\xc5\xa1a pristani\xc5\xa1\xc4\x8da, sidri\xc5\xa1\xc4\x8da in svetilniki\n_START_PARAGRAPH_\nRazvr\xc5\xa1\xc4\x8dena od severa proti jugu otoka:_NEWLINE_Porozina, Prstenice (svetilnik), Cres, Valun, Martin\xc5\xa1\xc4\x87ica, Koroma\xc4\x8dna, Ustrine, Bijar, Osor, Kaldonta.'